projecte-aina/catalan_government_crawling huggingface dataset:
Aquest 12 d'agost commemorem el dia internacional de la joventut, tot posant l'accent en l'educació com l'eina imprescindible per enfortir a les persones joves.
Visibilitzar el paper de les persones joves com un dels elements essencial dels processos de canvi de la nostre societat va ser, i és, l'objectiu que l'Assemblea General de les Nacions Unides fixa amb la commemoració del Dia Internacional de la Joventut.
Donar veu i fer partícips a les persones joves ens permetrà detectar quines són les necessitats reals d'aquest col·lectiu.
D'aquesta manera serem capaços de proporcionar-los els recursos específics que requereixin per assolir les competències necessàries per fer front als desafiaments al llarg de la seva vida.
Cada any l'Assemblea General de les Nacions Unides focalitza els seus esforços en un nou desafiament.
Aquest 2019, el lema escollit és "Transformant l'educació".
És important assenyalar que potenciar l'educació és fonamental pel desenvolupament propi de les persones joves, així com per avançar en l'execució dels objectius de desenvolupament sostenible (ODS) de l'Agenda 2030.
Concretament, l'ODS4 "Garantir una educació inclusiva, equitativa i de qualitat i promoure oportunitats d'aprenentatge durant tota la vida per a tothom" pretén aflorar aquesta realitat fixant fites concretes per la seva consecució.
Des del Consell de Relacions Laborals (CRL) mitjançant el Grup de Joves i Treball, integrat per les organitzacions sindicals i empresarials més representatives de Catalunya, l'Administració de la Generalitat i el Consell Nacional de la Joventut de Catalunya, s'estan elaborant mesures en favor de la qualitat de l'ocupació juvenil i s'efectua el seguiment de les polítiques d'ocupació juvenil.
A més, entre els seus objectius de treball es troba "La formació en l'àmbit del Treball i Joves".
Amb relació amb la formació de les persones joves, la Comissió de Seguiment de la Contractació Laboral del CRL va presentar un treball d'anàlisi sobre els itineraris formatius en competències professionals, l ' Informe sobre models i iniciatives d'aprenentatge i pràctiques en la formació professional a Catalunya que van conduir a una proposta de Recomanacions en la matèria, i, la Comissió de Convenis Col·lectius va consensuar Les recomanacions a la negociació col·lectiva en matèria de formació professionalitzadora amb la voluntat de donar pautes per fomentar la inclusió de clàusules sobre formació en la negociació col·lectiva.
Assolir una educació més inclusiva i accessible per a totes les persones joves és fonamental
El 25 de setembre de 2019 es compleixen quatre anys de l'aprovació de l'Agenda 2030 per al Desenvolupament Sostenible, una agenda que involucra directament a governs locals i regionals en la seva consecució.
Segons dades de la Comissió Europea, es calcula que el 65% dels Objectius de Desenvolupament Sostenibles només és podran assolir amb la col·laboració dels ens locals.
Conscients que encara queda molt camí per recórrer, des de la Comissió de Responsabilitat Social del Consell de Relacions Laborals de Catalunya es va decidir iniciar un cicle 2019-2020 per promoure el diàleg i la sensibilització sobre l'Agenda 2030 i els Objectius de Desenvolupament Sostenible.
Aquest cicle es va iniciar el 19 de març passat a Barcelona amb l'objectiu de donar veu a alguns dels actors locals que ja s'han implicat en l'Agenda 2030 i que pretén impulsar aliances sòlides entre les administracions, els agents socials i les entitats assistents.
La segona jornada territorial "De la responsabilitat social a la sostenibilitat global.
L'Agenda 2030 en l'àmbit local" tindrà lloc a Girona, el proper 26 de setembre, a l'Auditori Josep Irla, situat a la plaça Pompeu Fabra, 1, 17002, de Girona.
El Grup Tècnic d'Assetjament Sexual i per Raó de Sexe de la Comissió d'Igualtat i del Temps de Treball del Consell de Relacions Laborals (CRL) ha elaborat diverses eines per combatre l'assetjament sexual i l'assetjament per raó de sexe en l'entorn laboral.
El darrer any ha consensuat dos documents: el Programa de formació de la persona de referència dels protocols per a la prevenció i abordatge de l'assetjament sexual i per raó de sexe i unes orientacions bàsiques per a la persona de referència.
Per eliminar una de les manifestacions més patents de la desigualtat real per raó de gènere en el món laboral és fonamental l'acció ben orientada i la formació contínua de la persona de referència en els protocols.
Aquesta figura té un paper clau en qualsevol situació d'assetjament perquè informa, assessora i acompanya en tot el procés la persona afectada.
Amb aquest compromís, el CRL organitza el I Cicle formatiu de la persona de referència, que estarà format per quatre sessions (18 de setembre, i 2, 16 i 30 d'octubre), en les quals s'abordaran, per ordre, el marc estructural de desigualtats i el marc normatiu, les eines per a la prevenció de l'assetjament, la comunicació efectiva i l'acompanyament i la xarxa de recursos existents i els sistemes de derivació, i el contingut del protocol per a la prevenció i l'abordatge de l'assetjament sexual i per raó de sexe.
La formació va destinada a persones que exerceixen o puguin arribar a exercir la responsabilitat de la persona de referència a la seva empresa, entitat o organització.
L'assistència és obligatòria a totes les sessions si es vol participar en l'activitat.
Les inscripcions estan tancades, s'ha completat l'aforament del curs.
El dia 30 de setembre, l' Institut Català de Seguretat i Salut Laboral i el Consell de Relacions Laborals organitzen conjuntament una jornada de presentació pública de l'Informe sobre exposició laboral a fibres d'amiant a Catalunya, a la Sala Cotxeres del Palau Robert de Barcelona, amb una presentació de context d'aquesta problemàtica i un diàleg de les diferents organitzacions que han redactat aquest informe.
Aquesta jornada de presentació pública d'aquest informe té per objectiu donar a conèixer aquest document del Grup Tècnic d'Amiant de la Comissió de Seguretat i Salut Laboral del Consell de Relacions Laborals.
Aquest informe analitza la situació de l'exposició a fibres d'amiant a Catalunya, n'identifica els principals actors i les funcions que desenvolupen i realitza propostes de millora, a partir de l'estudi previ de dades obtingudes de persones expertes (algunes d'elles prèvia compareixença), amb una descripció de la situació actual, una descripció dels principals actors intervinents i de les seves funcions, unes conclusions i propostes per a l'acció, amb un triple objectiu:
Podeu presentar la vostra sol·licitud d'incripció mitjançant l'enllaç que trobareu a continuació, les places són limitades.
Seguretat i salut laboral als treballs amb presència de materials amb amiant
La secretària general del Consell de Relacions laborals, Sra.
M.Àngels Pujols, donant la benvinguda a les persones assistents a la sessió formativa.
A la seva dreta, la psicòloga especialista en victimiologia, Sra.
Alba Alfageme, que ha impartit la sessió.
Com hem d'actuar de manera efectiva davant d'aquesta xacra?
Amb aquests interrogants ha començat la primera sessió del I Cicle formatiu sobre la persona de referència dels protocols per a la prevenció i abordatge de l'assetjament sexual i per raó de sexe.
La secretària general del Consell, M. Àngels Pujols, acompanyada de les persones que conformen el Grup tècnic d'Assetjament de la Comissió d'Igualtat i del Temps de Treball, ha donat la benvinguda a les persones assistents.
La psicòloga especialista en victimologia, Alba Alfageme, ha impartit un taller de reflexió sobre la necessitat de conèixer les desigualtats estructurals per raons de gènere per definir el rol de la persona de la referència.
Aquesta figura no actua davant de fenòmens anecdòtics i aleatoris.
L'assetjament és una de les expressions més punyents del patriarcat.
Gràcies a discursos culturals que atribueixen rols i apoderaments oposats a les persones en funció del seu sexe, el patriarcat es desenvolupa històricament a partir de la dominació de les dones per part dels homes i s'expressa en pràctiques recurrents de violència masclista, d'entre les quals destaca l'assetjament al lloc de treball.
Durant la sessió, en què s'han dut a terme diferents activitats de participació i d'aprenentatge cooperatiu, ha quedat palesa la necessària implicació ètica i la formació contínua de la persona de referència, la qual ha de donar un suport i acompanyament a la víctima.
Així mateix, és fonamental potenciar actituds proclius a fer visibles els casos d'assetjament i sobretot fora bo definir intervencions formalitzades per al seu abordatge a l'empresa.
Alba Alfageme ha presentat també una tipologia de processos d'assetjament i l'explicació de les principals normes que regulen l'actuació de la persona de referència per lluitar contra aquesta xacra social al context laboral.
La segona sessió del cicle tindrà lloc el dimecres 2 d'octubre a Barcelona i tractarà sobre les eines per a la prevenció de l'assetjament.
Les inscripcions per a l'assistència a les quatre sessions del cicle estan tancades.
L'assetjament sexual i per raó de sexe quotidià en el lloc de treball és una expressió paradigmàtica de les desigualtats per raó de gènere.
El Consell de Relacions Laborals, en compliment d'una de les seves missions fonamentals, la de propiciar acords que afavoreixin un marc de relacions laborals de qualitat a Catalunya, i del propi Pla de Treball 2019 on es preveu l'anàlisi de convenis d'empresa multiservei, ha consensuat una declaració al respecte.
En el marc del Consell, l'Administració de la Generalitat i les organitzacions sindicals i empresarials més representatives s'han posicionat en el sentit de declarar que l'ordenació i vertebració de l'estructura de la negociació col·lectiva ha de fer-se mitjançant els convenis col·lectius sectorials.
Aquesta vertebració sectorial evita que les persones contractades a través de les empreses multiserveis tinguin condicions laborals inferiors al de la resta de persones treballadores englobades al conveni col·lectiu d'aplicació sectorial.
A més, propicia un entorn competitiu equilibrat entre les empreses dels sectors.
Per la seva banda, les organitzacions sindicals i empresarials més representatives de Catalunya, en aquest marc de concertació i diàleg social, han manifestat en la mateixa declaració que, amb caràcter general, mantenen el compromís d'orientar a no promoure convenis col·lectius sectorials d'empreses multiserveis, això d'acord amb el vigent Acord Interprofessional de Catalunya 2018-2020.
Tota l'oferta formativa que el SOC posa a la teva disposició, mitjançant una eina senzilla i
intuïtiva de navegació que permet crear fitxes amb contingut detallat en format pdf.
Els cursos de formació professional per a l'ocupació són programes formatius
teòrico - pràctics que tenen per finalitat millorar la qualificació professional i/o la capacitat
d'inserció laboral mitjançant l'assoliment i el perfeccionament de les competències professionals
S'adrecen a persones treballadores en situació d'atur.
També hi ha la possibilitat de realitzar formació a distància mitjançant el programa
e-formació, que consta de més de 80 especialitats, d'entre 25 i 50 hores de durada.
La formació contínua pretén millorar la qualificació professional de les persones
treballadores per tal d'adaptar els seus perfils a les necessitats empresarials.
Va dirigida principalment a treballadors/ores en actiu, tot i que permet també l'accés de treballadors/ores en situació d'atur.
El SOC t'ofereix cursos per ampliar el teu procés de formació.
Per trobar el curs que estàs buscant, accedeix primer al sector d'activitat que et correspon.
En fer clic, trobaràs les feines que pertanyen a cada sector.
Per cada feina determinada, apareixeran els cursos de formació relacionats.
Quan facis clic en un curs determinat, el cercador s'emplenarà amb les dades necessàries per tal d'accedir a aquella especialitat.
Trobareu un ampli ventall d'accions formatives en sectors que generen ocupació i
Tots aquests cursos ofereixen la possibilitat de capitalitzar la formació amb la certificació dels cursos.
Aquests certificats acrediten les competències professionals adquirides i donen dret a l'obtenció de
Certificats d'assistència i/o aprofitament.
Seleccioneu amb les opcions que us oferim els cursos del vostre interès.
La Comissió de Responsabilitat Social del Consell de Relacions laborals ha elaborat les publicacions que es posen a disposició per tal de donar un impuls a la gestió de la responsabilitat social a les empreses, apropar dins de l'àmbit de la negociació col·lectiva la responsabilitat social i proporcionar instruments específics per a la gestió de l'RS a les organitzacions de menor dimensió.
A més, amb l'objectiu d'avançar en la sensibilització entorn dels 17 Objectius de Desenvolupament Sostenible (ODS), es publica el monogràfic De la responsabilitat social a la sostenibilitat global.
El Consell de Relacions Laborals de Catalunya i l'Agenda 2030, amb articles d'opinió de diferents persones expertes i entitats i dels agents socials i de l'Administració que formen part del Consell.
Cartell acordat en el marc del Consell de Relacions Laborals de Catalunya.
Amb motiu del Dia Internacional de la Seguretat i Salut Laboral en el Treball, recordem la tasca que el Consell de Relacions Laborals de Catalunya desenvolupa mitjançant la Comissió de Seguretat i Salut Laboral que promou la millora i l'adaptació al marc legal de la seguretat i salut laboral, per mitjà de la concertació social i la negociació col·lectiva entre agents socials i l'administració de la Generalitat.
En els darrers deu anys, aquesta comissió ha:
-Elaborat unes consideracions sobre la vigilància de la salut, amb l'objectiu de contribuir a aclarir els elements conceptuals bàsics compartits en aquesta matèria i el rol tan important que juguen tots els actors implicats a l'hora de la seva planificació, implementació i avaluació.
-Analitzat, reflexionat i avaluat l'execució de l' Estratègia Catalana de Seguretat i Salut Laboral 2009-2012 (prorrogada els anys 2013 i 2014), a fi de reduir la sinistralitat laboral i millorar les condicions de treball presents a les empreses.
-Elaborat el Marc Estratègic Català de Seguretat i Salut Laboral 2015-2020 que estableix els eixos fonamentals, en el marc català de relacions laborals, que han d'orientar l'actuació dels agents implicats en aconseguir unes condicions de treball adequades, mitjançant una prevenció de riscos laborals.
- Realitzat un Informe sobre exposició laboral a fibres d'amiant a Catalunya (desembre 2018), per facilitar l'adopció d'estratègies als diferents actors per implementar un major control de les exposicions a fibres d'amiant, millorar el servei de les administracions a l'hora de coordinar-se i cooperar front aquesta problemàtica i facilitar l'assessorament especialitzat des de les vessants de la salut pública, medi ambient i salut laboral a tots els interessats, en particular a les persones treballadores i a les empreses.
Actualment aquesta Comissió segueix abordant nous reptes, com la formulació d'un conjunt de propostes d'acció que contribueixin a la reducció de la sinistralitat laboral i el seguiment del Marc Estratègic Català de Seguretat i Salut Laboral més amunt esmentat.
El Consell de Relacions Laborals fa seves les aspiracions de la festa de l'1 de maig, Dia Internacional del Treball, i vol ser-ne partícip recordant a tota la ciutadania els reptes del món del treball i quina és la seva missió i puntals com a organisme compromès amb les iniciatives i els desafiaments mundials.
L'any 2019 té una especial importància per a la difusió dels referents simbòlics i estratègics més determinants per configurar unes relacions laborals justes, competitives i sostenibles.
Enguany celebrem el centenari de la creació de l' Organització Internacional del Treball (OIT).
En motiu d'aquesta celebració tan especial, l'OIT ha difós el treball de la Comissió mundial sobre el futur del treball on es plantegen deu recomanacions per fer del treball una activitat decent sempre i a tot arreu del món.
El passat 12 d'abril a Catalunya es va organitzar una jornada entorn d'aquesta iniciativa.
El Consell sempre ha evidenciat la importància de la reflexió estratègica, el diàleg i el consens entre les organitzacions de les relacions laborals i l'Administració com a eines per avançar cap a una societat més competitiva, justa i cohesionada, i farà seves les recomanacions de l'OIT per ajudar a assolir els objectius de tota la comunitat internacional.
Amb aquesta finalitat, el Consell és un instrument que posa a disposició de tota la ciutadania un seguit de recomanacions, informes i estudis que s'elaboren i s'acorden en el si de les seves comissions i grups de treball; és una eina d'anàlisi de la negociació col·lectiva catalana i que proposa clàusules innovadores que poden contribuir a millorar-ne els continguts en les diferents matèries de les relacions laborals; assessora i orienta sobre convenis col·lectius; promou la reflexió i debat en temes laborals d'actualitat, promou la igualtat d'oportunitat i la seguretat i salut en el treball i és l'espai des d'on s' impulsa el model d'empresa socialment responsable.
El Consell de Relacions Laborals ha analitzat la formació professionalitzadora a Catalunya i planteja recomanacions a la negociació col·lectiva i accions institucionals estratègiques en aquest àmbit.
Els itineraris formatius en competències professionals que vinculen i permeten combinar i coordinar experiències al centre educatiu/formatiu i a l'empresa són essencials per a millorar l'ocupabilitat de les persones.
La capacitat de resposta davant de l'atur juvenil, dels reptes del reciclatge professional o dels creixents desequilibris entre ofertes i demandes de qualificacions, s'explica en bona mesura en funció del disseny institucional i implementació d'aquest tipus d'experiències professionalitzadores.
El Grup tècnic sobre models i iniciatives d'aprenentatge i pràctiques en la formació professional, òrgan creat per part de la Comissió de Seguiment de la Contractació Laboral, ha elaborat un informe que analitza les diverses iniciatives i models en aquest àmbit i proposa actuacions de millora d'acord amb aportacions de persones expertes.
A partir d'aquest informe, el Consell ha elaborat unes conclusions i recomanacions i es contribueix en l'assoliment de les fites que persegueixen els Objectius de Desenvolupament Sostenible 4 (Educació de Qualitat) i 8 (Treball Digne i Creixement Econòmic).
Un canvi de visió possible i necessari per a qualsevol organització
Àngels Pujols, secretària general del Consell de Relacions Laborals i la Sra.
Maite Ardèvol coordinadora estratègica de sostenibilitat i innovació empresarial d'ACCIÓ durant la benvinguda.
Amb aquesta pregunta clau s'ha iniciat el diàleg amb més d'una quarantena d'empreses i entitats molt diverses que han participat a la primera sessió del V Cicle Formatiu de Responsabilitat Social.
La secretària general del Consell, M. Àngels Pujols, acompanyada de Maite Ardèvol, coordinadora d'economia circular i sostenibilitat d'ACCIÓ i entitat col·laboradora d'aquesta formació, han donat la benvinguda a totes les persones assistents.
Posteriorment, l'especialista en simbiosi empresarial i economia circular, Verónica Kuchinow, ha repassat les conseqüències vinculades al canvi climàtic, l'escassetat de recursos i els desequilibris socials que estan provocant els models lineals del nostre teixit productiu.
Durant la seva exposició, s'ha posat en valor el potencial de l'economia circular, les diferents eines d'implementació i mesura existents, però també casos reals que estan permetent avançar cap a models de producció i consum on els recursos i els serveis estan dissenyats per mantenir el seu valor mentre circulen per l'economia.
Un d'aquests testimonis ha estat precisament el de l'empresa convidada, Nice Tech, que ha compartit la seva experiència i les oportunitats que li ha suposat aquesta ferma aposta.
El seu director de Qualitat, Eduardo Mas, ha referenciat alguns dels projectes recentment impulsats com la col·laboració amb l'Associació dels Espigoladors per a la lluita contra el malbaratament alimentari o com la producció de sucs a partir de fruita que no utilitzen.
La formació ha tancat amb una j am-session que ha permès aplicar, des d'una vessant més pràctica i amb la participació de totes les persones assistents, els recursos sobrants i necessaris que es produeixen en un entorn econòmic i que es poden traduir en sinergies molt positives.
La propera sessió tindrà lloc el dijous 13 de juny a Barcelona i tractarà l'acceleració del canvi tecnològic, la innovació social, el managament de valors i la indústria 4.0.
Les inscripcions s'obriran amb dues setmanes d'antelació.
El manteniment i la reparació, la reutilització i la redistribució, la remanufactura, la valorització material i energètic.
Aquests son alguns dels camins possibles per passar del disseny d'estratègies d'economia circular a l'acció
Els nivells de contaminació de l'aire segueixen sent perillosament alts en moltes parts del món i, segons les estimacions realitzades per l'Organització Mundial de la Salut (OMS), set milions de persones moren cada any per la contaminació atmosfèrica i domèstica, una dada realment alarmant.
Millorar la qualitat de l'aire requereix mesures governamentals ininterrompudes i coordinades a tots els nivells que ja s'estan implementant a molts països d'arreu del món per trobar solucions que facin possible el transport sostenible, la producció i l'ús d'energies més eficients i renovables i la gestió de deixalles.
Des de 1974, Nacions Unides celebra el 5 de juny el dia Mundial del Medi Ambient i cada any representa una oportunitat per tractar un nou repte de manera col·lectiva.
Enguany, es dedicarà a la contaminació de l'aire i, la Xina, és el país amfitrió on tindran lloc les celebracions oficials.
Per la seva banda, l'Agenda 2030 per al Desenvolupament Sostenible recull la necessitat de garantir una protecció del planeta i dels seus recursos naturals.
Concretament, els objectius 3, 14 i 15 se centren en la reducció de malalties per la pol·lució de l'aire, la conservació dels ecosistemes marins i terrestres, així com en l'ús sostenible d'aquests recursos.
En aquest context, Catalunya ha treballat en una breu diagnosi i detectat els principals reptes que se'n desprenen per continuar treballant en mesures concretes per a la millora de la qualitat de l'aire i la reducció de la contaminació atmosfèrica que és un dels principals riscos ambientals per a la salut.
Des del Consell de Relacions Laborals i més concretament des de les Comissions de Responsabilitat Social i Seguretat i Salut Laboral, es treballa per promoure organitzacions més sostenibles i entorns de treballs més saludables.
Nou de cada deu persones a tot el món respiren aire contaminat segons l'OMS